મહારાજ લાયબલ કેસમાં વાદી તરીકે જદુનાથ બ્રીજરતનજી મહારાજ હતા, પ્રતિવાદીઓમાં કરસનદાસ મુલજી (૧૮૩૨-૧૮૭૧) તથા નાનાભાઈ રૂસ્તમજી રાણીના હતા. વાદીના વકીલ તરીકે મી. બેલી તથા મી. સ્કોબલ હતા, પ્રતિવાદીના વકીલ તરીકે મી. આનસ્ટી તથા મી. ડબનાર હતા. આ કેસ સુપ્રિમ કોર્ટમાં જજ સર મેથ્યુસ સાર તથા જોસેફ આર્નોલ્ડની હજુરમાં શનિવાર તા. ૨૫ જાન્યુઆરી ૧૮૬૨ થી મંગળવાર તા. ૨૨ એપ્રિલ ૧૮૬૨ સુધી ચાલ્યો હતો. કેસમાં જદુનાથ બ્રીજરતનજી મહારાજ, કરસનદાસ મુલજી સામે પચાસ હજાર રૂપિયાનો બદનક્ષીનો દાવો હારી ગયા હતા, કરસનદાસ નિર્દોષ સાબિત થયા અને કેસ લડવામાં તેમને જે ૧૩,૦૦૦ રૂપિયાનો ખર્ચ થયો હતો તે બદલ અદાલતે જદુનાથજી પાસેથી તેમને ૧૧,૫૦૦ રૂપિયા અપાવ્યા હતા. આ જ કેસની કાર્યવાહીના પુસ્તકની નકલ શ્રી પ્રકાશ પંડ્યાએ અક્ષરનાદ માટે ઉપલબ્ધ કરાવી છે. જર્જરિત પાનાઓને સેલોટેપથી ચોંટાડેલી ચોપડીમાંથી થયેલી નકલમાંથી આ પુસ્તક આખું ટાઈપ થઈને આવે અને અક્ષરનાદ પર મૂકાય, એ દરમ્યાનમાં એમાંથી મથુરદાસ લવજીની સાહેદી આજે મૂકી છે. ભાષા તથા જોડણી વગેરેમાં ક્યાંય કોઈ ફેરફાર કર્યો નથી.